ประกาศกรมพัฒนาธุรกิจการค้า เรื่อง การกำหนดเลขทะเบียนสำหรับนิติบุคคลที่ตั้งขึ้นตามกฎหมายต่างประเทศที่ยื่นขอใบอนุญาต หรือหนังสือรับรอง ตามพระราชบัญญัติการประกอบธุรกิจของคนต่างด้าว พ.ศ. 2542 พ.ศ. 2556
ประกาศกรมพัฒนาธุรกิจการค้า
ประกาศกรมพัฒนาธุรกิจการค้า
เรื่อง
การกำหนดเลขทะเบียนสำหรับนิติบุคคลที่ตั้งขึ้นตามกฎหมายต่างประเทศที่ยื่นขอใบอนุญาต
หรือหนังสือรับรอง
ตามพระราชบัญญัติการประกอบธุรกิจของคนต่างด้าว พ.ศ. ๒๕๔๒
พ.ศ. ๒๕๕๖[๑]
 

ด้วยกรมพัฒนาธุรกิจการค้าได้กำหนดเลขทะเบียนให้แก่นิติบุคคลที่ตั้งขึ้นตามกฎหมายต่างประเทศ
ตามประกาศกรมพัฒนาธุรกิจการค้า เรื่อง
หลักเกณฑ์และวิธีการกำหนดเลขทะเบียนหนังสือบริคณห์สนธิ ห้างหุ้นส่วนจดทะเบียน
บริษัทจำกัด บริษัทมหาชนจำกัด หอการค้า สมาคมการค้า และนิติบุคคล
ที่ตั้งขึ้นตามกฎหมายต่างประเทศที่ต้องปฏิบัติตามพระราชบัญญัติการประกอบธุรกิจของคนต่างด้าว
พ.ศ. ๒๕๔๒

กรมพัฒนาธุรกิจการค้าได้ดำเนินการตรวจสอบเพื่อจัดระบบเลขทะเบียนนิติบุคคลเพื่อประโยชน์ในการนำเลขทะเบียนนิติบุคคลไปใช้อ้างอิง
ซึ่งในการตรวจสอบพบว่ามีนิติบุคคลที่ตั้งขึ้นตามกฎหมายต่างประเทศบางรายที่ได้รับใบอนุญาต
หรือหนังสือรับรองการประกอบธุรกิจของคนต่างด้าวมีเลขทะเบียนนิติบุคคลมากกว่า ๑
หมายเลข ดังนั้น จึงขอให้นิติบุคคลที่ตั้งขึ้นตามกฎหมายต่างประเทศดำเนินการ ดังต่อไปนี้

๑. ตรวจสอบใบอนุญาต
หรือหนังสือรับรองการประกอบธุรกิจของคนต่างด้าวในนามของนิติบุคคลว่ามีเลขทะเบียนนิติบุคคลมากกว่า
๑ หมายเลขหรือไม่

๒. กรณีที่ตรวจสอบพบว่ามีเลขทะเบียนนิติบุคคลมากกว่า
๑ หมายเลข ให้ติดต่อกรมพัฒนาธุรกิจการค้า ณ
สำนักบริหารการประกอบธุรกิจของคนต่างด้าว
เพื่อปรับปรุงเลขทะเบียนนิติบุคคลให้ถูกต้องตามข้อเท็จจริงต่อไป

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๒ กันยายน พ.ศ. ๒๕๕๖
บรรยงค์
ลิ้มประยูรวงศ์
อธิบดีกรมพัฒนาธุรกิจการค้า




































ปริยานุช/ผู้จัดทำ
๒๕ พฤศจิกายน
๒๕๕๖

อุษมล/ผู้ตรวจ
๒๘ พฤศจิกายน
๒๕๕๖


[๑] ราชกิจจานุเบกษา
เล่ม ๑๓๐/ตอนที่ ๑๒๓ ง/หน้า ๒๒/๒๑ พฤศจิกายน ๒๕๕๖